b'\n_START_ARTICLE_\nLagmannsrett\n_START_SECTION_\nSaksbehandlingen i lagmannsretten\n_START_PARAGRAPH_\nI sivile ankesaker settes retten med tre fagdommere, en av disse kan v\xc3\xa6re en tilkalt tingrettsdommer eller en ekstraordin\xc3\xa6r dommer (som regel en pensjonert dommer), de to andre m\xc3\xa5 v\xc3\xa6re fast utnevnte lagdommere. Meddommere deltar bare i sivile saker hvor dette er lovbestemt eller hvis en av partene krever det._NEWLINE_I straffesaker som omfatter bevisbed\xc3\xb8mmelsen under skyldsp\xc3\xb8rsm\xc3\xa5let\xe2\x80\x8b,\xe2\x80\x8b settes lagmannsretten med to fagdommere\xe2\x80\x8b og fem meddommere. Det kreves mer enn vanlig flertall for domfellelse; fem av de syv dommere m\xc3\xa5 stemme for domfellelse; er det fire for domfellelse og tre for frifinnelse blir resultatet frifinnelse. Det er heller ikke tilstrekkelig for domfellelse at de fem meddommerne stemmer for det; det m\xc3\xa5 f\xc3\xb8lgelig alltid v\xc3\xa6re minst en fagdommer (og minst fire til) som stemmer for domfellelse for at det skal bli resultatet._NEWLINE_I straffeanker som bare gjelder straffutm\xc3\xa5ling, saksbehandling eller lovanvendelse, er det bare tre fagdommere._NEWLINE_Avgj\xc3\xb8relser av lagmannsretten kan p\xc3\xa5ankes til H\xc3\xb8yesterett via H\xc3\xb8yesteretts ankeutvalg, men adgangen til anke er begrenset p\xc3\xa5 ulike m\xc3\xa5ter.\n_START_SECTION_\nF\xc3\xb8r 2018\n_START_PARAGRAPH_\nTidligere var det slik at ved ankebehandling i straffesaker hvor strafferammen var fengsel i seks \xc3\xa5r eller mer, ble retten satt med tre juridiske fagdommere og en lagrette \xe2\x80\x93 en jury \xe2\x80\x93 best\xc3\xa5ende av ti legmedlemmer (meddommere), fem av hvert kj\xc3\xb8nn. Lagretten avgjorde skyldsp\xc3\xb8rsm\xc3\xa5let i en kjennelse. Det var n\xc3\xb8dvendig med syv eller flere stemmer for at tiltalte skal kunne domfelles. Var det seks stemmer for domfellelse og fire for frifinnelse, blir resultatet frifinnelse. Stemmetallet ble ikke oppgitt og lagretten begrunnet ikke sin avgj\xc3\xb8relse \xe2\x80\x93 den svarte bare ja eller nei p\xc3\xa5 de sp\xc3\xb8rsm\xc3\xa5l som ble stilt. F\xc3\xb8r lagretten foretok sin r\xc3\xa5dslagning og avstemning i enerom holdt rettens formann \xe2\x80\x93 lagmannen \xe2\x80\x93 en rettsbel\xc3\xa6ring. Ble tiltalte kjent skyldig av lagretten, ble det trukket ut tre lagrettemedlemmer som sammen med lagrettens ordf\xc3\xb8rer og de tre fagdommerne tok stilling til straffeutm\xc3\xa5lingen. Ble tiltalte frifunnet, ville retten avsi frifinnelsesdom. Etter loven kunne fagdommerne tilsidesette lagrettens kjennelse (b\xc3\xa5de frifinnende og fellende), men dette skjedde sjelden. N\xc3\xa5r det skjedde, ble saken behandlet p\xc3\xa5 ny i lagmannsretten som meddomsrett (den gangen med 3 fagdommere og 4 lekdommere, og ikke som i dag med 2 fagdommere 5 lekdommere). Juryordningen ble i 2017 avskaffet med virkning fra 31. desember 2017. Saker innkommet til lagmannsretten f\xc3\xb8r denne datoen, skal likevel behandles med jury der vilk\xc3\xa5rene for dette er til stede, dog ikke etter 31. desember 2018. Saken mot Eirik Jensen blir trolig den siste der en jury vurderer skyldsp\xc3\xb8rsm\xc3\xa5let.'